Ευρωπαϊκή Επιτροπή

Η Ευρωπαϊκή Επιτροπή (αγγλικά: European Commission, γαλλικά: Commission européenne, αναφέρεται συχνά ως Κομισιόν) είναι θεσμικό όργανο της Ευρωπαϊκής Ένωσης, με απώτερο σκοπό την προστασία των κοινοτικών συμφερόντων των κρατών μελών της Ένωσης. Ιδρύθηκε το 1951 και έχει ως έδρα τις Βρυξέλλες, διατηρώντας επίσης γραφεία στο Λουξεμβούργο και αντιπροσωπείες σε όλες τις χώρες της Ένωσης. Η Επιτροπή προτείνει νέες ευρωπαϊκές νομοθετικές πράξεις, τις οποίες υποβάλλει στο Ευρωπαϊκό Κοινοβούλιο και το Συμβούλιο της Ευρωπαϊκής Ένωσης. Αποτελεί συγχρόνως εκτελεστικό όργανο της Ένωσης, αρμόδιο για την εφαρμογή των κοινών πολιτικών και την εξασφάλιση της εφαρμογής της ευρωπαϊκής νομοθεσίας, ενώ παράλληλα διαχειρίζεται τα προγράμματα της Ευρωπαϊκής Ένωσης καθώς και τον οικονομικό προϋπολογισμό της. 

Τα μέλη της ονομάζονται επισήμως επίτροποι και συχνά με τον όρο Ευρωπαϊκή Επιτροπή αναφερόμαστε στο σώμα των επιτρόπων που ασκούν τη διοίκηση του οργάνου. Από το 2005, μετά τις αλλαγές της συνθήκης της Νίκαιας, κάθε κράτος μέλος εκπροσωπείται από έναν επίτροπο. Σε αντίθεση με το Συμβούλιο της Ευρωπαϊκής Ένωσης, κάθε μέλος της Επιτροπής έχει ευρωπαϊκό ρόλο, διαχειρίζεται ένα χαρτοφυλάκιο που του ανατίθεται από τον πρόεδρο της στην αρχή της θητείας του και το χειρίζεται με ενιαίο Ευρωπαϊκό χαρακτήρα και προσανατολισμό, χωρίς υποδείξεις από εθνικές κυβερνήσεις ή άλλους οργανισμούς.

Αρμοδιότητες
Η Ευρωπαϊκή Επιτροπή διαφέρει ως προς άλλα όργανα της Ευρωπαϊκής Ένωσης, μέσα από το «δικαίωμα πρωτοβουλίας» στη νομοθετική διαδικασία. Έχει δηλαδή το δικαίωμα να υποβάλλει προτάσεις νέας ευρωπαϊκής νομοθεσίας στο Κοινοβούλιο και το Συμβούλιο, προκειμένου να προωθήσει τα συμφέροντα της Ένωσης ή να αντιμετωπιστεί ένα πρόβλημα. Λειτουργεί επίσης ως εκτελεστικό όργανο, με αρμοδιότητα στη διαχείριση και εκτέλεση του προϋπολογισμού της Ένωσης, καθώς και τη διαχείριση των ευρωπαϊκών προγραμμάτων ή την εξασφάλιση της εφαρμογής των πολιτικών που έχουν εγκριθεί από το Κοινοβούλιο και το Συμβούλιο. 

150px|thumb|left|Αίθουσα συνεδριάσεων του κτιρίου Μπερλεμόν
Η Ευρωπαϊκή Επιτροπή ενεργεί παράλληλα ως «θεματοφύλακας των Συνθηκών», αρμόδια για τη διασφάλιση της ορθής εφαρμογής της ισχύουσας ευρωπαϊκής νομοθεσίας ή την υποβολή σχεδίων αναθεωρήσεως των ευρωπαϊκών συνθηκών. Στα πλαίσια αυτού του ρόλου, έχει δικαίωμα να κινήσει σχετικές νομικές διαδικασίες, όταν ένα κράτος μέλος παραβιάζει τη νομοθεσία, και να προσφύγει στο Δικαστήριο των Ευρωπαϊκών Κοινοτήτων για την επιβολή χρηματικών ποινών, σε περίπτωση μη συμμόρφωσης του κράτους μέλους. Αρμοδιότητα της Επιτροπής είναι επίσης η εκπροσώπηση της Ευρωπαϊκής Ένωσης και η διαπραγμάτευση διεθνών συμφωνιών.

Η Ευρωπαϊκή Επιτροπή ενεργεί σύμφωνα με τις πολιτικές κατευθύνσεις που καθορίζει ο/η πρόεδρός της, ο οποίος διορίζεται κατόπιν πρότασης του Ευρωπαϊκού Συμβουλίου και έγκρισής της από το Ευρωπαϊκό Κοινοβούλιο. Ο/Η εκλεγμένος πρόεδρος αναλαμβάνει την επιλογή των επιτρόπων από καταλόγους υποψηφίων, όπως αυτοί διαμορφώνονται από τα κράτη μέλη, ενώ η τελική έγκριση για το διορισμό της Επιτροπής δίνεται από το Κοινοβούλιο. Η θητεία της διαρκεί για περίοδο πέντε ετών.

Ο/Η πρόεδρος της Επιτροπής αναθέτει στους επιτρόπους τους τομείς πολιτικής για τους οποίους θα είναι αρμόδιοι, με δυνατότητα ανακατανομής των αρμοδιοτήτων τους κατά τη διάρκεια της θητείας της Επιτροπής, εφόσον κριθεί αναγκαίο. Κατά κανόνα, οι συνεδριάσεις της Επιτροπής διενεργούνται μία φορά την εβδομάδα, εμπιστευτικά, αλλά ενδέχεται να οριστούν και έκτακτες συνεδριάσεις αν κριθεί απαραίτητο από τον/την πρόεδρο, ο οποίος τις συγκαλεί.   

Διοικητικά, οργανώνεται σε διαφορετικές «Γενικές Διευθύνσεις» και υπηρεσίες, αρμόδιες για συγκεκριμένους τομείς, καθεμία από τις οποίες διαθέτει έναν Γενικό Διευθυντή ως επικεφαλής, ο οποίος δίνει αναφορά στον αρμόδιο επίτροπο. Οι Γενικές Διευθύνσεις συντάσσουν ουσιαστικά τις νομοθετικές προτάσεις, διενεργώντας ευρείες διαβουλεύσεις και σε συνεργασία με τα αρμόδια υπουργεία των κρατών μελών. Οι προτάσεις αυτές, περιλαμβάνονται στη συνέχεια στην ημερήσια διάταξη κάποιας συνεδρίασης της Επιτροπής και υποβάλλονται προς ψηφοφορία. Η λήψη των αποφάσεων για την έγκριση μίας πρότασης γίνεται κατόπιν ψηφοφορίας κατά τη διάρκεια μίας συνεδρίασης ή με γραπτή διαδικασία, κατά την οποία η πρόταση διανέμεται στους επιτρόπους, οι οποίοι με τη σειρά τους κοινοποιούν επιφυλάξεις τους ή άλλες προτεινόμενες τροποποιήσεις. Προβλέπεται επίσης διαδικασία εξουσιοδότησης ενός η περισσότερων μελών της Επιτροπής να λάβουν μία απόφαση, με δυνατότητα περαιτέρω εκχώρησης αυτού του δικαιώματος σε Γενικούς Διευθυντές ή επικεφαλής υπηρεσιών της Επιτροπής.

Ιστορία
Η πρώτη μορφή της Ευρωπαϊκής Επιτροπής καθορίστηκε από τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, η οποία υπογράφτηκε στις 18 Απριλίου του 1951. Το 1957, με τις συνθήκες της Ρώμης, καθιερώθηκαν δύο νέα σώματα, η Επιτροπή της Ευρωπαϊκής Οικονομικής Κοινότητας και η Επιτροπή της Ευρωπαϊκής Κοινότητας Ατομικής Ενέργειας, τα οποία αργότερα συγχωνεύτηκαν για τη δημιουργία της ενιαίας Ευρωπαϊκής Επιτροπής, για τις τρεις Ευρωπαϊκές Κοινότητες εκείνης της εποχής, με βάση την Συνθήκη Συγχώνευσης που υπογράφτηκε στις 8 Απριλίου 1965 και τέθηκε σε ισχύ από την 1η Ιουλίου 1967. Η ενιαία επιτροπή του 1967, αποτελεί ουσιαστικά το όργανο που λειτουργεί μέχρι σήμερα.

Η Συνθήκη της Λισσαβώνας, η οποία τέθηκε σε ισχύ την 1η Ιανουαρίου 2009, συγχώνευσε τις θέσεις του Ευρωπαίου Επιτρόπου για τις Εξωτερικές Σχέσεις με τον Ύπατο Εκπρόσωπο του Συμβουλίου για την Κοινή Εξωτερική Πολιτική και Πολιτική Ασφάλειας. Ο κάτοχος αυτού του αξιώματος, μαζί με τον Αντιπρόεδρος της Επιτροπής, θα προεδρεύει των συνεδριάσεων του Συμβουλίου της Ευρωπαϊκής Ένωσης για τις εξωτερικές υποθέσεις καθώς και της επιτροπής εξωτερικών σχέσεων. Η Συνθήκη επίσης προβλέπει περαιτέρω ότι ευρωεκλογές θα πρέπει στο εξής «να λαμβάνονται υπόψη» κατά τον διορισμό του Προέδρου της Ευρωπαϊκής Επιτροπής, παρότι εξακολουθούν να προτείνονται από το Ευρωπαϊκό Συμβούλιο. Το Ευρωπαϊκό Κοινοβούλιο πλέον «εκλέγει» υποψηφίους για το αξίωμα, αντί να τους «εγκρίνει», όπως ως τότε προέβλεπε η Συνθήκη της Νίκαιας.

Πρόεδροι της Επιτροπής
Πρόεδρος (γέννηση-θάνατος)ΕικόναΚράτοςΚόμμαΠερίοδος Βάλτερ Χάλσταϊν (1901-1982)70pxΧριστιανοδημοκράτεςΕθνικά: CDU1 Ιανουαρίου 1958 - 5 Ιουλίου 1967Ζαν Ρεΐ (1902-1983)70pxΦιλελεύθεροιΕθνικά: PRL5 Ιουλίου 1967 - 1 Ιουλίου 1970Φράνκο Μαρία Μαλφάτι (1927-1991)70pxΧριστιανοδημοκράτεςΕθνικά: DC2 Ιουλίου 1970 - 1 Μαρτίου 1972 Σίκο Μάνσχολτ (1908-1995)70pxΣοσιαλιστέςΕθνικά: PvdA22 Μαρτίου 1972 - 5 Ιανουαρίου 1973Φρανσουά-Ξαβιέ Ορτολί (1925-2007)70pxΧριστιανοδημοκράτεςΕθνικά: RPR6 Ιανουαρίου 1973 - 5 Ιανουαρίου 1977 Ρόι Τζένκινς (1920-2003)70pxΕΣΚΕθνικά: Εργατικό Κόμμα6 Ιανουαρίου 1977 - 19 Ιανουαρίου 1981 Γκαστόν Θορν (1928-2007)70pxELDRΕθνικά: Δημοκρατικό Κόμμα20 Ιανουαρίου 1981 - 6 Ιανουαρίου 1985 Ζακ Ντελόρ (1925-2023)70pxΕΣΚ<small>Εθνικά: Σοσιαλιστικό Κόμμα<small>7 Ιανουαρίου 1985 - 24 Ιανουαρίου 1995Ζακ Σαντέρ (1937-)70pxΕΛΚΕθνικά: CSV25 Ιανουαρίου 1995- 14 Μαρτίου 1999 Μανουέλ Μαρίν (1949-2017)70pxΕΣΚΕθνικά: PSOE15 Μαρτίου 1999 - 16 Σεπτεμβρίου 1999 Ρομάνο Πρόντι (1939-)70pxELDRΕθνικά: Δημοκρατικοί17 Σεπτεμβρίου 1999 - 21 Νοεμβρίου 2004Ζοζέ Μανουέλ Μπαρόζο  (1956-)70pxΕΛΚΕθνικά: PSD22 Νοεμβρίου 2004 -  31 Οκτωβρίου 2014Ζαν-Κλοντ Γιούνκερ (1954-)70pxΕΛΚΕθνικά: CSV1 Νοεμβρίου 2014 - 30 Νοεμβρίου 2019Ούρσουλα φον ντερ Λάιεν (1958-)70pxΕΛΚΕθνικά: CDU1 Δεκεμβρίου 2019 -

Σημερινή σύνθεση

 Παραπομπές 

 Εξωτερικοί σύνδεσμοι 

Κεντρική ιστοσελίδα της Ευρωπαϊκής Επιτροπής
Αντιπροσωπεία της Ευρωπαϊκής Επιτροπής στην Ελλάδα
CVCE   
Europedia: Guide to European policies and legislation 


Κατηγορία:Βρυξέλλες
Κατηγορία:Βραβευθέντες με το Βραβείο Καρλομάγνος